Automaattiset lennokit voivat myös etsiä kadonneita ja auttaa ostokslla.

Yli kaksi miljardia ihmistä kärsii lääkinnällisten perustarvikkeiden kuten rokotteiden ja veren puutteesta vaikean maaston ja puutteellisten liikenneyhteyksien takia.

Pelastava enkeli saattaa olla miehittämätön lennokki eli drooni.

Yhdysvaltain Kaliforniassa toimiva Zipline-niminen yritys on luonut järjestelmän, jossa automaattiset lennokit rahtaavat terveydenhuolto- tai ensiapuvälineitä hankalien yhteyksien päässä sijaitseville lääkäriasemille tai klinikoille.

Drooni kykenee ylittämään esimerkiksi vuoristoisia tai muuten erittäin hankalakulkuisia alueita, jotka olisivat käytännössä ylitsepääsemättömiä esteitä muille kuljetusvälineille.

Kun lennokki saapuu perille, se pudottaa pienellä laskuvarjolla varustetun paketin tarkasti kohteeseensa.

Paketin vastaanottava lääkäri saa tekstiviestin minuuttia ennen pudotusta. Droonin matkaa voi myös seurata reaaliajassa älypuhelimella.

Kaikki tapahtuu täysin automaattisesti.

Ziplinen droonipalvelu on ollut toiminnassa keski-Afrikassa sijaitsevassa Ruandassa vuodesta 2016. Kyseessä on maailman ensimmäinen kansallisella tasolla toimiva täysin automaattinen jakelujärjestelmä.

Tärkein kuljetettava tuote on veri.

Verensiirtoja tarvitaan esimerkiksi leikkaushoidoissa ja ensiavussa. Ja kun verta tarvitaan, sitä tarvitaan yleensä kiireesti.

Lennokit pystyvät tavoittamaan Ruandan jokaisen sairaalaan ja terveysyksikön 20–30 minuutissa.

”Veri on haastava säilytettävä ja se pilaantuu äkkiä. Eri veriryhmien kulloistakin tarvetta on myös erittäin vaikea ennustaa”, kertoo Ziplinen perustaja Keller Rinaudo.

Droonien ansiosta verta ei tarvitse varastoida jokaisessa sairaalassa, vaan sitä voidaan toimittaa juuri silloin kun sille on tarvetta. Keskitetty varastointi vähentää myös kustannuksia ja jätteiden määrää.

Video: Ziplinen droonipalvelu esittelyssä CNBC-uutiskanavalla Lähde: CNBC / Youtube

Terveydenhuolto ei ole ainoa sektori, jossa drooneista odotetaan suurta apua.

Verkkokauppajätti Amazon on testannut paketteja kuljettavia droonejaan jo usean vuoden ajan. Yhtiön tuorein patentti on drooni, jonka voi kutsua alas taivaalta huutamalla.

Toinen yhdysvaltalainen kaupan jättiläinen, Walmart, hyödyntää drooneja jakelukeskusten inventaarioissa. Drooni hoitaa tunnissa työn, johon kuluu kahdelta työntekijältä kuukausi.

Walmart on myös hakenut patenttia droonille, joka auttaa asiakkaita ostoksilla esimerkiksi tarkastamalla hintoja.

Uusimmat droonit voidaan myös varustaa esimerkiksi kaasuja, saasteita tai säätä haistelevilla antureilla.

Tällaiset automaattilennokit ovat omimmillaan esimerkiksi erilaisissa tiedonhankinta- ja kartoitustehtävissä. Droonit voivat muun muassa tarkastaa sähkölinjojen, tuulivoimaloiden, kattojen tai siltojen kuntoa.

Ja jos droonin varustaa lämpökameralla, se pystyy haravoimaan nopeasti suuren alueen ja auttamaan kadonneiden etsinnässä.

Droonin voi valjastaa myös etsimään ihmisiä tulipalon keskeltä.

New Yorkissa palolaitos hyödyntää jo nyt lennokkeja, joiden avulla palomiehet saavat paremman käsityksen siitä, miten palo rakennuksissa käyttäytyy ja etenee.